Likumprojekts

**Grozījumi likumā „Par ietekmes uz vidi novērtējumu”**

Izdarīt likumā "[Par ietekmes uz vidi novērtējumu](http://www.likumi.lv/doc.php?id=51522)" (Latvijas Republikas Saeimas un Ministru Kabineta Ziņotājs, 1998, 23.nr.; 2001, 13.nr.; 2003, 15.nr.; 2004, 7.nr.; 2005, 20.nr.; 2007, 14.nr.: 2010, 205.nr.) šādus grozījumus:

1. Papildināt informatīvo atsauci uz Eiropas Savienības direktīvām ar 7.punktu šādā redakcijā:

„7) Eiropas Parlamenta un Padomes 2009.gada 23.aprīļa direktīvas 2009/31/EK par oglekļa dioksīda ģeoloģisko uzglabāšanu un grozījumiem Padomes Direktīvā 85/337/EEK, Eiropas Parlamenta un Padomes Direktīvās 2000/60/EK, 2001/80/EK, 2004/35/EK, 2006/12/EK, 2008/1/EK un Regulā (EK) Nr.1013/2006.”

2. Izteikt 1.pielikuma 22.punktu šādā redakcijā:

„22. Cauruļvadi, kuru diametrs pārsniedz 800 mm un garums – 40 kilometru:

22.1. naftas, gāzes un ķīmisko produktu transportēšanai;

22.2. uztvertā oglekļa dioksīda plūsmastransportēšanai uz uzglabāšanas vietu, tostarp ar cauruļvadu tīklu saistītās kompresijas stacijas. ”

3. Papildināt 1.pielikumu ar 31. un 32.punktu šādā redakcijā:

„31. Ģeoloģiskajās struktūrās ierīkotas uzglabāšanas vietas, kas atrodas Latvijas teritorijā, ekskluzīvajā ekonomiskajā zonā un kontinentālajā šelfā. Šī prasības neattiecas uz uzglabāšanas vietām, kur oglekļa dioksīda uzglabāšanu veic jaunu produktu un procesu pētniecības, izstrādes vai testēšanas vajadzībām, ja kopējais paredzētais oglekļa dioksīda uzglabāšanas apjoms ir mazāks kā 100 000 tonnas.

32. Uztveršanas iekārtu ierīkošana, kas paredzētas oglekļa dioksīda uztveršanai, lai to uzglabātu ģeoloģiskajās struktūrās:

32.1. ja uztveršana notiek no šajā pielikumā minētām darbībām (iekārtām);

32.2. ja gadā uztvertais oglekļa dioksīda apjoms ir 1,5 megatonnas vai vairāk.”

4. Papildināt 2.pielikuma 3.punktu ar 10) apakšpunktu šādā redakcijā:

„10) uztveršanas iekārtu ierīkošana, kas paredzētas oglekļa dioksīda uztveršanai un nav minētas šā likuma 1.pielikumā.”

5. Izteikt 2.pielikuma 10.punkta 18) apakšpunktu šādā redakcijā:

„18) cauruļvadu ierīkošana oglekļa dioksīda plūsmas transportēšanai, kas nav minēti šā likuma 1.pielikumā, tostarp ar cauruļvadu tīklu saistītās kompresijas stacijas.”

Iesniedzējs: Vides aizsardzības

un reģionālās attīstības ministrs R.Vējonis

Vīza:

valsts sekretārs G.Puķītis

27.09.2011. 15:40

291

A.Pētersone

67026512, [andzela.petersone@varam.gov.lv](mailto:andzela.petersone@varam.gov.lv)

E.Švampāne

66016737, [evita.svampane@varam.gov.lv](mailto:evita.svampane@varam.gov.lv)